答潘文叔見寄予十月嘗訪文叔文叔許來而猶未也
作者：孫應時
朝代：宋

paragraphs: 別離一何久，迢遞阻音形。
重上君子堂，相見眼終青。
君顔尚冰玉，我鬢已星星。
借問十載間，風波兩蓬萍。
嶺劍各萬里，心目多所經。
歸來且强健，怳然真夢醒。
可憐萬修竹，清音玉瓏玲。
蕭條媚寒日，約畧環翠屏。
相携復一笑，芝蘭有餘馨。
孤雲自舒卷，野鶴來青冥。
平生閲羣彥，十八九彫零。
吾徒亦何願，畢景依林坰。
種秫令可釀，儲粟常滿缾。
琴書奉娛玩，足以陶性靈。
千載伐木篇，此意神所聽。
往來亦奚憚，江浦堪揚舲。